## Agricultura inicia actuacions per a reduir la presència del mosquit tigre en zones verdes de València, Castelló, Torrent, Paterna i Sagunt

*** En estes zones es fa l’alliberament de més de 2.000 mascles per hectàrea i setmana i es desenvolupen sessions de formació entre els veïns
* Amb la tècnica de l’insecte estèril es reduïx la població d’esta espècie i les molèsties als habitants de la zona**

La Conselleria d’Agricultura, Ramaderia i Pesca inicia actuacions per a reduir la presència del mosquit tigre (Aedes albopictus) en zones verdes dels municipis de València, Castelló, Torrent, Paterna i Sagunt, en el marc de l’estratègia de la tècnica de l’insecte estèril (TIE), que consistix en la cria massiva d’insectes de la mateixa espècie que es vol combatre que, després de ser esterilitzats mitjançant irradiació, són alliberats sobre la superfície.

D’esta manera, s’aconseguix controlar la població del mosquit tigre i reduir els seus nivells de tal manera que les molèsties provocades i les possibilitats de transmissió de malalties es reduïxen.

S’han triat estes cinc localitats a causa de la seua grandària i densitat de població, i s’unixen a altres en les quals s’està fent esta iniciativa des de 2016, com Polinyà del Xúquer, Albalat de la Ribera, Betxí, la Vilavella, Riola, Benicull, en les zones residencials de la Vallesa i la Canyada (Paterna), així com al Parc Central d’esta localitat.

En concret, a València la zona d’actuació és els jardins de Vivers; a Castelló, els parcs Ribalta, Rafalafena, Roses i Geòleg José Royo. A Torrent, les àrees seleccionades són els parcs Central, hort de Trénor, de les Autonomies, i de plaça d’Amèrica. Parc Central i parc de l’Alborgí a Paterna. I parc de l’Aigua, plaça de la Glorieta i plaça de l’Aljub a Sagunt. Totes estes zones inclouen una superfície de 63,65 hectàrees i la tractada és de 135,37 hectàrees.

En estes zones es fa l’alliberament de més de 2.000 mascles per hectàrea i setmana. Estos alliberaments de mascles es complementen amb activitats de conscienciació i informació a la ciutadania, revisió de possibles llocs de posada i control dels embornals on puga proliferar l’espècie. Actualment, la capacitat de producció en els centres de la Conselleria ascendix a 500.000 mascles estèrils per setmana.

A més, s’estan realitzant jornades formatives per part de tècnics de Conselleria. En els municipis de Torrent i València ja s’han realitzat.

A la Comunitat Valenciana, l’àrea tractada ha passat de 45 hectàrees a 177 hectàrees en quatre anys. Des de la Conselleria es fa un seguiment setmanal de l’evolució de poblacions. La superfície monitorada és de 310 hectàrees, de març a novembre, els dos inclusivament.

Fecha: 10/05/2024